Prezident İlham Əliyevin rəhbərliyi ilə aparılan mütərəqqi islahatlar məhkəmə-hüquq sistemini rəqəmsal çağırışlara uyğun təkmilləşdirir - AZƏRTAC – Azərbaycan Dövlət İnformasiya Agentliyi\nPrezident İlham Əliyevin rəhbərliyi ilə aparılan mütərəqqi islahatlar məhkəmə-hüquq sistemini rəqəmsal çağırışlara uyğun təkmilləşdirir\nBu günlərdə hüquq sisteminin rəqəmsal texnologiyalar əsasında inkişafına, bu sahədə müasir çağırışlara həsr olunmuş “Daşkənd Hüquq Baharı” Beynəlxalq Forumu keçirilib. Forumun mövzusunun aktual və əhəmiyyətli olduğunu nəzərə alaraq AZƏRTAC tədbirdə Azərbaycanı təmsil etmiş ədliyyə naziri Fikrət Məmmədovdan müsahibə alıb. Müsahibəni təqdim edirik.\n– Hörmətli Fikrət müəllim, məlumat verdiyimiz kimi, bu yaxınlarda keçirilmiş “Daşkənd Hüquq Baharı” Beynəlxalq Forumu Dördüncü Sənaye İnqilabı dövründə hüquqa baxış mövzusuna həsr olunub. Bu sahədə qlobal tendensiyaları müzakirə etmək və müsbət təcrübələri bölüşmək baxımından mühüm platforma olan forumun Azərbaycan üçün əhəmiyyəti barədə məlumat oxucularımız üçün maraqlı olardı.\n– Əvvəlcə, müsahibə üçün təşəkkürümü bildirirəm. Qlobal pandemiya ilə əlaqədar bütün dünya üçün çətin bir vaxtda aktual mövzuya - rəqəmsal innovasiyalara əsaslanan Dördüncü Sənaye İnqilabı dövründə hüquqa baxış mövzusuna həsr olunmuş Beynəlxalq Hüquq Forumunun keçirilməsi olduqca əhəmiyyətlidir.\nForumun məqsədi müasir tendensiyaları və hüququn inkişaf perspektivlərini müzakirə etmək, beynəlxalq və yerli mütəxəssislər üçün açıq dialoq platforması yaratmaq, habelə hüquqi sahədə rəqəmsal texnologiyalara əsaslanmaqla həyata keçirilən islahatlar barədə beynəlxalq hüquq ictimaiyyətini məlumatlandırmaq idi.\nÖzbəkistan Ədliyyə Nazirliyinin təşkilatçılığı ilə keçirilmiş forumda iştirak edən xarici dövlətlərin ədliyyə nazirləri, məhkəmə və digər orqanların, maliyyə institutlarının rəhbərləri, hakimlər, vəkillər və elm xadimləri tərəfindən Dördüncü Sənaye İnqilabı dövründə dövlətin hüquq siyasəti, rəqəmsallaşan dünyada məhkəmə sisteminin müstəqilliyi, pandemiya şəraitində hüquq institutlarının fəaliyyəti, arbitraj, mediasiya və vəkilliyin inkişaf perspektivləri, dövlət orqanlarının şəffaflığı üçün rəqəmsal imkanlar, elektron notariat, korrupsiyaya qarşı mübarizə və digər bir çox aktual mövzular üzrə çıxışlar edilib, faydalı fikir və təcrübə mübadiləsi aparılıb.\nÖlkəmizin də bu tədbirdə təmsil olunması Azərbaycan Prezidenti İlham Əliyevin rəhbərliyi ilə məhkəmə-hüquq sistemində aparılan islahatlar və tətbiq olunan rəqəmsal innovasiyalar barədə beynəlxalq hüquq ictimaiyyətini məlumatlandırmaq, müsbət təcrübəmizlə bölüşmək imkanı yaradıb.\nXüsusilə forumda Avropa, Asiya və Amerika qitələrindən bir çox dövlətlərin, habelə BMT, ATƏT, Dünya Bankı, Venesiya Komissiyası və digər nüfuzlu beynəlxalq təşkilatların yüksək vəzifəli təmsilçilərinin iştirak etdiyi nəzərə alınaraq Azərbaycan həqiqətləri, tarixboyu bizə və Türkiyəyə qarşı qondarma iddialar irəli sürən, soyqırımları törədən təcavüzkar Ermənistanın insanlıq əleyhinə və müharibə cinayətləri konkret faktlarla diqqətə çatdırılıb.\n– İşğalçı Ermənistanın ölkəmizə qarşı təcavüzkar hərəkətlərinin, törətdiyi hərbi cinayətlərin dünyada ifşa olunması saxta erməni təbliğatının qarşısının alınması baxımından mühüm əhəmiyyət kəsb edir...\n– Doğrudur. Azərbaycan Prezidenti, Müzəffər Ali Baş Komandan İlham Əliyevin müdrik və yenilməz sərkərdəliyi ilə xalqımızın Böyük Qələbə qazandığı Vətən müharibəsində acı məğlubiyyətə uğrayan Ermənistan öz çirkin niyyətlərindən əl çəkməyərək beynəlxalq humanitar hüquq normalarına zidd cinayət əməllərini davam etdirir.\nBu baxımdan tarixi həqiqətlərin, iki yüz ildən çox müddətdə təcavüzkar erməni millətçilərinin xalqımıza qarşı apardığı etnik təmizləmə və soyqırımı siyasətinin dünya ictimaiyyətinin diqqətinə çatdırılması xüsusilə əhəmiyyətlidir.\nFevralın 26-da Ermənistanın xalqımıza qarşı törətdiyi Xocalı soyqırımının 29-cu ildönümündə dövlətimizin başçısının yerli və xarici jurnalistlərlə keçirilən mətbuat konfransında tutarlı, tarixi faktlara əsaslanan çıxışı soyqırımı həqiqətlərinin, Ermənistanın törətdikləri provokasiyaların və cinayətlərin dünyaya çatdırılması üçün növbəti önəmli addım oldu.\nAzərbaycan həqiqətlərini və 44 günə əldə etdiyimiz Qələbəni 4 saat müddətində 4 dildə səlis formada dünya mediasının diqqətinə çatdıran Prezident İlham Əliyev hər kəslə öz dilində danışan, zəngin dünyagörüşə malik siyasi xadim olaraq bir daha bütün dünyaya sübut etdi ki, Azərbaycan həm ön cəbhədə, həm də informasiya məkanında layiqli və düzgün cavablar verməyə qadirdir.\nÖlkə rəhbərinin Vətən müharibəsi zamanı dünyanın aparıcı KİV-lərinə verdiyi çoxsaylı müsahibələr də Azərbaycana qarşı dezinformasiya yaymaq, tarixi həqiqətləri, faktları təhrif etmək istəyənlərə yetərli cavab oldu.\nBu günlərdə qondarma “erməni soyqırımı” ilə bağlı ABŞ Administrasiyasının yanlış və ədalətsiz bəyanatı da Prezident İlham Əliyevin vurğuladığı kimi, tarixi səhv olmaqla regionda sülhə və əmin-amanlığa ciddi təhdiddir. Tarixi həqiqətlərin təhrif edilməsi təəssüf doğurmaqla, Azərbaycan dövləti və xalqı hər zaman olduğu kimi, bu məsələdə də qardaş Türkiyənin yanında olaraq bu bəyanatı pisləyir və qəbuledilməz hesab edir.\nTəcavüzkar erməni millətçilərinin 1918-ci ildə azərbaycanlılara qarşı həyata keçirdiyi soyqırımı və bu tarixi hadisələrin obyektiv mənzərəsini yaradan Quba kütləvi məzarlığı, Xocalı soyqırımı, insanlıq əleyhinə törətdiyi digər cinayətlər - bütün bu və digər faktlar özünü dünyaya soyqırımına məruz qoyulan millət kimi təqdim edən ermənilərin əsl simasını üzə çıxarır.\nBeynəlxalq qurumların, diplomatik korpusun təmsilçiləri Ermənistanın raket hücumlarına məruz qalan şəhərlərimizə səfər edərək dinc əhaliyə qarşı törədilmiş müharibə cinayətlərinin canlı şahidi olublar.\nHəmçinin işğaldan azad edilmiş torpaqlarımıza səfərlər edən beynəlxalq ictimaiyyətin nümayəndələri və xarici jurnalistlər erməni vandalizminin nəticələrini – həmin ərazilərin büsbütün dağıdıldığını, maddi və mənəvi sərvətlərimizin, dini abidələrimizin məhv edildiyini öz gözləri ilə görüblər. Təsadüfi deyil ki, xarici jurnalistlər ermənilər tərəfindən viran edilmiş Ağdam şəhərini Qafqazın “Xirosima”sı adlandırıblar.\nBu hadisələr tarixi həqiqətləri təhrif edərək beynəlxalq birliyi fəal surətdə yanlış məlumatlandıran Ermənistanın yalan təbliğatını dünyada ifşa edir.\nDünyanın 120 dövlətini birləşdirən Qoşulmama Hərəkatının beynəlxalq hüquq və ədalət prinsipləri çərçivəsində fəaliyyəti xüsusi qeyd olunmaqla Azərbaycanın ədalətli mübarizəsinin, haqlı mövqeyinin müdafiəsində üzv ölkələrin prinsipiallıq göstərərək dəstəyi, əlbəttə ki, Azərbaycan Prezidenti İlham Əliyevin beynəlxalq aləmdə yüksək nüfuzunun və hörmətinin əyani təzahürüdür. Hazırda Qoşulmama Hərəkatına sədrlik edən dövlətimizin başçısının qlobal əhəmiyyətli, o cümlədən pandemiyaya qarşı mübarizədə səylərin gücləndirilməsi ilə bağlı təşəbbüsləri, dünya ölkələrinin COVID-19 vaksini ilə ədalətli təminatına dair çağırışları beynəlxalq ictimaiyyət tərəfindən böyük rəğbətlə qarşılanır və qəbul olunur.\nRespublikamızın Birinci vitse-prezidenti Mehriban xanım Əliyevanın çağırışlarına qoşulan ədliyyə işçiləri tərəfindən Azərbaycan həqiqətlərinin təbliği və geniş yayılması ilə bağlı mütəmadi çıxışlar edilir, Ermənistanın işğalçılıq faktlarının və müharibə cinayətlərinin dünya ictimaiyyətinin diqqətinə çatdırılması istiqamətində məqsədyönlü iş aparılır. Bununla bağlı nazirliyin rəsmi internet saytında üç dildə “Qarabağ Azərbaycandır!” elektron məlumat platforması yaradılaraq interaktiv fəaliyyət göstərir.\nEyni zamanda, xarici ölkələrin Ədliyyə nazirliklərinə və nüfuzlu beynəlxalq təşkilatlara tərəfimizdən 400-ə yaxın müraciət ünvanlanıb. Dünya ictimaiyyətinin düzgün və dolğun məlumatlandırılması məqsədi daşıyan həmin müraciətlər reaksiyasız qalmayıb, bəzi dövlətlər münasibət bildirərək bölgəyə humanitar yardım məqsədilə dəstək göstərilməsini bildirib, beynəlxalq hüquq çərçivəsində öhdəliklərə hörmət edilməsinə, bütün qanun pozuntularının araşdırılacağına ümidvar olduqlarını ifadə ediblər.\nDaşkənd Hüquq Forumunda da tədbir iştirakçıları Ermənistanın beynəlxalq humanitar hüququn normalarını kobud şəkildə pozmaqla yaşayış məntəqələrimizi qadağan olunmuş kasetli və fosforlu bombalarla atəşə tutaraq uşaqlar və qadınlar daxil olmaqla, 100-ə yaxın mülki vətəndaşın həlak olması ilə nəticələnən müharibə cinayətləri barədə məlumatlandırılıb.\nEyni zamanda, Ermənistanın humanitar yardım adı altında mülki aviasiya vasitəsilə qanunsuz silah-sursat alaraq münaqişə zonasına göndərməsi, xarici muzdlu döyüşçüləri cəlb etməsi, işğal dövründə torpaqlarımızın cinayət, o cümlədən qeyri-qanuni iqtisadi fəaliyyət üçün istifadə etməsi vurğulanıb.\nBildirməliyəm ki, törədilmiş cinayətlərin ölkəmizdə araşdırılması ilə bağlı bir çox xarici dövlətlərə zəruri istintaq hərəkətlərinin aparılması üçün nazirlik tərəfindən 50-dən artıq sorğu göndərilib və forumda iştirak edən həmin ölkələrin nümayəndələrinin diqqəti buna cəlb olunub.\nTərəfimizdən, həmçinin müharibədən sonra Ermənistanın mina xəritələrini qərəzli olaraq verməməsinin dinc sakinlər və sülhməramlılar arasında xəsarətlərə və yeni qurbanlara səbəb olduğu, yaralanan və həlak olan ancaq mülki vətəndaşların sayının 100-ü ötdüyü diqqətə çatdırılıb.\nDüşmənin qeyd edilən bu və digər insanlıq əleyhinə cinayətlərinin mümkün platformalardan istifadə olunmaqla beynəlxalq ictimaiyyətin diqqətinə çatdırılması Azərbaycana qarşı uzun illərdir Ermənistanın törətdiyi işğalçılıq siyasətinə, soyqırımı və digər cinayətlərinə hüquqi qiymət verilməsinə nail olmaqdır.\nBununla yanaşı, sülhsevər dövlət olaraq bölgədə yeni formatda əməkdaşlığa açıq olan Azərbaycan tərəfindən işğaldan azad edilmiş doğma torpaqlarımızın dirçəldilməsi ilə bağlı nəhəng bərpa-quruculuq işləri aparılır.\nVətən müharibəsində Böyük Qələbəmizdən sonra dövlətimizin başçısı İlham Əliyevin və Birinci xanım Mehriban Əliyevanın işğaldan azad edilmiş ərazilərə müntəzəm, o cümlədən yenicə Cəbrayıl və Zəngilan rayonlarına səfərləri, ikinci beynəlxalq hava limanının, yeni avtomobil yolunun təməlinin qoyulması və digər görülən tədbirlər doğma torpaqlarımızın dirçəldilməsinin təminatı olmaqla “Böyük qayıdış”ın başlamasından xəbər verir.\nRespublikamızın Birinci vitse-prezidentinin təşəbbüsü ilə Heydər Əliyev Fondu tərəfindən ölkəmizin hərtərəfli tərəqqisi naminə gerçəkləşdirilən mühüm layihələr çərçivəsində azad edilmiş ərazilərdə dini abidə və məscidlərimizin bərpa olunmasına xüsusi önəm verilir.\nEyni zamanda, yenidənqurma prosesi çərçivəsində “ağıllı şəhər”, “ağıllı kənd” və “yaşıl enerji” konsepsiyalarından istifadə olunur. Prezident İlham Əliyevin Zəngilana səfəri zamanı birinci “Ağıllı kənd” layihəsinin təməli qoyulub.\nBütün bunlar azad edilmiş torpaqlarımızda bərpa-quruculuq işlərinin necə sürətlə getdiyini göstərir və onu deməyə əsas verir ki, Azərbaycan Prezidenti İlham Əliyevin rəhbərliyi ilə Qarabağ cənnətə çevriləcəkdir.\n– Dövlətimizin başçısının növbəti on il üçün sosial-iqtisadi inkişafla bağlı müəyyən etdiyi milli prioritetlərdən biri müasir innovasiyalar məkanının yaradılmasıdır. Forumun gündəliyində də olmuş rəqəmsal texnologiyaların hüquq sistemində tətbiqi ilə bağlı görülən işlər barədə nə deyə bilərsiniz?\n– Məşhur kəlamda deyildiyi kimi, “texnologiyalar güclü islahatların mühərrikidir”. Buna görə təəccüblü deyil ki, müasir İKT-nin geniş tətbiqi dövlətimizin mühüm prioritetlərindəndir və bu sahə sürətlə inkişaf edir. İnternetin əhatə dairəsinə görə Azərbaycan MDB ölkələri sırasında liderdir.\nCənab Prezidentimizin dövlət başçısı kimi 17 illik fəaliyyəti müasir Azərbaycanın daha da möhkəmlənməsinə, onun iqtisadi və hərbi cəhətdən qüdrətlənməsinə yönələrək bütün sahələrdə davamlı inkişafı, 44 günlük Vətən müharibəsində möhtəşəm Qələbəmizi təmin edib.\nDövlətimizin başçısının qeyd etdiyi kimi, “Bu gün müstəqil Azərbaycan dövləti özünün ən şanlı dövrünü yaşayır. Çünki Azərbaycan tarixdə heç vaxt bu qədər güclü olmamışdır”.\nDünya Bankının “Doing Business” hesabatına görə, ölkəmiz artıq bir neçə ildir ki, 10 ən islahatçı dövlətlərdəndir, Davos İqtisadi Forumunun hesabatına əsasən isə hökumətin dəyişməyə cavabdehliyi, yəni islahatçı obrazı əmsalına görə Azərbaycan dünya miqyasında beşinci yerdədir.\nNüfuzlu beynəlxalq reytinq təşkilatlarının verdiyi yüksək qiymət respublikamızın hərtərəfli və davamlı inkişafını əyani təzahür etdirməklə, uğurlarımızın təməlində dövlətimizin başçısının güclü və qətiyyətli siyasi iradəsi, düşünülmüş və uzaqgörən siyasəti, islahatlara verdiyi müstəsna əhəmiyyət və dəstək dayanır. Eyni zamanda, ölkə rəhbərinin həyata keçirdiyi çoxşaxəli islahatlara dəyərli töhfələr verən Birinci vitse-prezident Mehriban xanım Əliyevanın təşəbbüsü ilə reallaşdırılan çoxsaylı layihələr, həyata keçirilən tədbirlər xüsusi qeyd olunmalıdır.\nPrezident İlham Əliyevin rəhbərliyi ilə Azərbaycanın regionda rəqəmsal mərkəzə çevrilməsi istiqamətində ardıcıl islahatlar aparılır, iqtisadiyyatın və dövlət idarəetməsinin səmərəliliyinin, informasiya təhlükəsizliyinin və vətəndaşların yaşayış səviyyəsinin yüksəldilməsi məqsədilə rəqəmsal təşəbbüslər həyata keçirilir, bununla əlaqədar normativ aktlar və dövlət proqramları qəbul olunur. Rəqəmsal cəmiyyət dövlətimizin başçısının bu ilin fevralında təsdiq etdiyi Azərbaycanın 2030-cu ilədək sosial-iqtisadi inkişafa dair milli prioritetlərindən biri kimi müəyyən edilib. Eyni zamanda, müasir telekommunikasiya və rəqəmsal arxitektura quruculuğunun idarə olunması, müxtəlif sahələrdə rəqəmsal xidmətlər və həllər üzrə platformanın inkişafı ilə bağlı işlərin səmərəli əlaqələndirilməsi məqsədilə dövlətimizin başçısı tərəfindən yenicə “Rəqəmsal transformasiya sahəsində idarəetmənin təkmilləşdirilməsi haqqında” Fərmanı imzalanıb.\nMüasir texnologiyalar cəmiyyət həyatının bütün sahələrinə nüfuz edir və hüquq sahəsi də istisna deyil. BMT-nin Baş katibi Antonio Quterreşin dediyi kimi: “Gələcək qanunun aliliyi texnologiyalar əsasında qurulmalıdır ki, onların köməyi ilə insanların ədalət məhkəməsinə əlçatanlığını asanlaşdırmaq və yeni çağırışlarla ayaqlaşmaq mümkün olsun”.\nHüquqi islahatın uğurlu olması üçün, ilk növbədə, onun təməlində sistemli, ardıcıl və elmi cəhətdən əsaslandırılmış hüquq siyasəti durmalıdır.\nBu gün qanunun aliliyinin gücləndirilməsi, insan hüquqlarının qorunması və sair dövlətin hüquq siyasətinin mərkəzində dayanır və bununla bağlı ölkəmizdə mükəmməl qanunvericilik bazası yaradılaraq dinamik inkişaf edir.\nTəkcə son 5 il ərzində 4200 qanun və Prezidentin sosial-iqtisadi inkişafa, əhalinin rifahının yaxşılaşmasına dair fərmanı qəbul edilib ki, onların əksəriyyətinin praktiki olaraq işlənib hazırlanmasında Ədliyyə Nazirliyi fəal iştirak edib.\nBundan başqa, nazirlik tərəfindən daim yenilənən və əhali üçün açıq olan qanunvericiliyin elektron bazası yaradılıb. Ötən il bu elektron resursdan əhalimizin demək olar ki, dörddə bir hissəsi istifadə edib.\nBildirməliyəm ki, hüquq siyasətinin həyata keçirilməsində məhkəmə sistemi böyük rol oynayır və əsas prioritetlərdən olan İKT tətbiqi onun səmərəliliyini artırır, ədalət məhkəməsinə əlçatanlığı yaxşılaşdırır. Artıq bu gün bəzi ölkələrdə blokçeyn texnologiyası istifadə edilir, bəzi işlərə hətta hakimin iştirakı olmadan baxılır.\nAzərbaycan zamanla ayaqlaşmağa çalışaraq məhkəmə fəaliyyətinin müasirləşdirilməsinə xüsusi önəm verir.\nBu məqsədlə Prezident İlham Əliyevin rəhbərliyi ilə mütərəqqi islahatlar aparılaraq konseptual baxımdan yeni, ən qabaqcıl İKT ilə təchiz edilmiş məhkəmə infrastrukturu, başqa sözlə, hi-tech məhkəmələr yaradılıb və yeni inşa olunmuş müasir məhkəmə bina və komplekslərinin əksəriyyətinin açılışını məhkəmə hakimiyyətinə müstəsna əhəmiyyət verən dövlətimizin başçısı şəxsən həyata keçirib, görülən işlərlə tanış olub.\nDövlətimizin başçısı, həmçinin hakimlər və ədliyyə işçiləri ilə müşavirə keçirərək məhkəmə fəaliyyətinin müasirləşdirilməsi və bu sahədə mütərəqqi beynəlxalq təcrübənin tətbiqi, qərarların ədalətliliyinin təmin edilməsi, şəffaflığın artırılması, insanlara layiqli xidmət göstərilməsi ilə bağlı və digər konkret tapşırıq və tövsiyələr verib.\nBu məsələdə bizə əhəmiyyətli dəstək göstərən Dünya Bankı ilə sıx əməkdaşlığımız, o cümlədən birgə layihələrin həyata keçirilməsi xüsusi qeyd olunmalıdır.\nDövlətimizin başçısının tapşırığına əsasən “Elektron məhkəmə” informasiya sistemi yaradılaraq hazırda səmərəli tətbiq olunur. Bu sistem məhkəməyə müraciət etmək hüququnun yaranması anından məhkəmə qərarının icrasının tamamlanmasına qədər bütün prosesi əhatə edir, elektron sənəd dövriyyəsini, məhkəmə proseslərinin audio və videoyazısını, videokonfransların keçirilməsini təmin edir və sənədlərin əldə olunması vaxtını 10 dəfəyə qədər azaldır. Bu məqsədlə məhkəmə sisteminin vahid internet portalı və onun tərkibində “şəxsi elektron kabinet” yaradılıb.\nYeri gəlmişkən, artıq bir neçə ildir ki, kommersiya mübahisələri üzrə icraat yalnız elektron qaydada aparılır. Bu sistemin tətbiqi məhkəməyə əlçatanlığı əhəmiyyətli dərəcədə genişləndirib, süründürməçiliyi nəzərəçarpacaq qədər azaldıb, şəffaflığı və operativliyi təmin edib ki, bu da mülki kateqoriyadan olan məhkəmə işlərinin xeyli çoxaldığı şəraitdə olduqca vacibdir.\n“Elektron məhkəmə” artıq bütün məhkəmələrin 2/3-də tətbiq edilir və məqsədimiz onun ölkə üzrə tam təmin olunmasını tezləşdirməkdir.\nMəhkəmə fəaliyyətində şəffaflığa xüsusi önəm verilərək, həmçinin bütün məhkəmə qərarlarının elektron dərc olunması təmin edilir və bu zaman şəxsi həyat sirrinin qorunması üçün xüsusi proqramla onlar anonimləşdirilir.\nBundan başqa, məhkəməyə əlçatanlığın asanlaşdırılması məqsədilə kompüterə qoşulmadan məlumatları dərhal əldə etməyə, prosesdə mobil qaydada iştiraka və sairə imkan verən “Mobil məhkəmə” tətbiqi işlənib hazırlanıb və istifadəyə verilib.\nTəsadüfi deyil ki, Dünya Bankı Azərbaycanın bu sahədə layihəsini dünyada ən uğurlu hesab edib və göstəricilərimiz “Doing Business 2020” hesabatında öz əksini tapıb.\nİnformasiya texnologiyalarının məhkəmə idarəetməsində də rolu az əhəmiyyətli deyil. Bununla bağlı işləyib hazırladığımız sistem elektron statistika əsasında müxtəlif analitik hesabatlar hazırlamağa, məhkəmələrin və hakimlərin fəaliyyətini qiymətləndirməyə, onların işinin məhsuldarlığını müəyyən etməyə imkan verir. Bu sahədə təcrübəmiz beynəlxalq maraq doğuraraq xüsusi mükafata layiq görülüb.\nHazırda məhkəmə fəaliyyətində süni intellektin tətbiqi ilə bağlı qarşımızda yeni çağırışlar durur. İşlərin əmr icraatında baxılmasının avtomatlaşdırılmış sisteminin uğurlu tətbiqi elektron qaydada verilən iddiaların 24 saat ərzində avtomatik rejimdə həllinə imkan yaradıb və süni intellekt alqoritmi əsasında on minlərlə belə məhkəmə qərarının çıxarılmasına nail olunub.\nSüni intellektin tətbiqi sayəsində artıq məhkəmə qətnamələri bəzi kateqoriyalar üzrə ümumiləşdirilir. “Məhkəmə qərarlarının vahid elektron bazası” gələcəkdə yekun qərarların “maşınla hazırlanması”nı təmin etməyə imkan verəcəkdir.\nBununla yanaşı, pandemiya ilə əlaqədar bilavasitə fəaliyyətin məhdudlaşdırılması nəzərə alınaraq qanunvericiliyə operativ olaraq dəyişikliklərin edilməsi məhkəmə işlərinə videokonfrans formatında da baxılmasını mümkün edib.\nBütün bunlar Azərbaycan Prezidenti İlham Əliyevin “Məhkəmə-hüquq sistemində islahatların dərinləşdirilməsi haqqında” 2019-cu il 3 aprel tarixli Fərmanının icrası ilə bağlı görülən kompleks tədbirlərin tərkib hissəsidir. Ədliyyə və məhkəmə sisteminin inkişafı üçün mühüm “yol xəritəsi” olan bu Fərman dövlətimizin başçısının cəmiyyətdə yüksək nüfuza malik ədalət mühakiməsinin formalaşdırılmasına, vətəndaşların hüquqlarının məhkəmə müdafiəsinin gücləndirilməsinə, məhkəmə hakimiyyətinin müstəqilliyinin möhkəmləndirilməsinə verdiyi müstəsna əhəmiyyətin növbəti təzahürüdür.\nDigər bir mühüm məsələ cəza siyasətinin humanistləşdirilməsidir. Azərbaycanda dövlət başçısının təşəbbüsü ilə bir neçə il əvvəl bu sahədə qlobal islahatlar başlanılıb və bu gün də davam etməkdədir. Belə ki, cinayət qanunvericiliyinə 500-ə yaxın dəyişiklik edilərək onlarla cinayət əməli dekriminallaşdırılıb, yeni alternativ cəza növləri təsbit olunub və bununla demək olar, hər yeddinci məhkum cəzadan azad edilib və ya cəzası yüngülləşdirilib.\nProbasiya xidmətinin yaradılması alternativ cəzaların daha səmərəli icrasına xidmət edib. Rekord bir vaxtda elektron qolbaqların geniş tətbiqinə nail olunub ki, onlara xüsusi Elektron Monitorinq Mərkəzi tərəfindən gecə-gündüz onlayn rejimdə nəzarət edilir.\nEyni zamanda, dövlətimizin başçısının humanist siyasətinin təzahürü olaraq əfvetmə institutu davamlı sürətdə geniş tətbiq edilir. Ötən il pandemiya şəraitində yaşı 65-dən yuxarı olan məhkumların tam əksəriyyəti Azərbaycan Prezidenti tərəfindən əfv olunub. Bu il Novruz bayramı ərəfəsində dövlətimizin başçısının imzaladığı əhatəliyinə görə ən böyük əfvlərindən olan Sərəncamı isə 625 nəfərə şamil olunub, onlardan 475-i azadlığa buraxılıb.\nBununla yanaşı, vaxtından əvvəl şərti azadetmə institutunun tətbiqi də davamlı xarakter alıb və vətəndaş cəmiyyəti bu prosesə fəal qoşularaq xüsusi karantin rejimi şəraitində işlərə videokonfrans formatında baxılması təmin edilib.\n– Fikrət müəllim, ədliyyə sahəsində innovasiyalar barədə də qısa məlumat verməyinizi istərdik.\n– Azərbaycan Prezidenti İlham Əliyevin rəhbərliyi ilə ədliyyə sisteminin müasirləşdirilməsi çərçivəsində ədliyyənin bütün sahələrində elektron xidmətlərin, müasir texnologiyaların və innovasiyaların tətbiqinə xüsusi diqqət yetirilir. “Elektron hökumət” sisteminin fəal iştirakçısı olan Ədliyyə Nazirliyi tərəfindən vətəndaşlara 30-dan artıq müxtəlif elektron xidmətlər göstərilir ki, təkcə ötən il bu xidmətlərdən istifadə edənlərin sayı 1,5 milyona çatıb.\nNazirlik tərəfindən yaradılmış innovativ xidmətlərə gəlincə isə hazırda notariat xidmətlərinin məsafədən elektron ədliyyə köşkü vasitəsilə 24 saat onlayn göstərilməsi mümkündür. Notariatın rəqəmsallaşmasında növbəti addım isə bilavasitə banklarda və sosial xidmətlərdə notariat hərəkətlərinin dərhal yerində rəsmiləşdirilməsi ilə bağlı elektron notariat kabinetlərinin yaradılmasıdır. Eyni xidmətlər, həmçinin Birinci vitse-prezident Mehriban xanım Əliyevanın təşəbbüsü ilə yaradılan və böyük sosial əhəmiyyətə malik olan “DOST” mərkəzlərində də göstərilir.\nSəyyar xidmətlərə tələbatın artması ilə əlaqədar nazirlik tərəfindən hazırlanmış, “Elektron notariat” informasiya sisteminə və aidiyyəti məlumat resurslarına birbaşa çıxışı olan xüsusi “elektron notariat çantası” vasitəsilə istənilən yerdə hər hansı notariat hərəkətini aparmaq və sənədləri çap edib, təqdim etmək mümkündür.\nBundan başqa, Azərbaycanın məhsulu olan “Mobil notariat” tətbiqi işlənərək hazırlanıb. Bu proqramı telefona yükləməklə vətəndaşın elektron notariat kabineti yaradılır və notariat fəaliyyəti ilə bağlı bütün məlumatlar tətbiqə yüklənir. Onun köməyi ilə istifadəçilər notariat ofisinə getmədən videoəlaqə vasitəsilə müxtəlif növ notariat hərəkətlərini rəsmiləşdirmək imkanına malikdirlər.\nDövlət xidmətlərinin göstərilməsində innovasiyaların tətbiqi ilə vətəndaş-məmur münasibətləri tamamilə yeni səviyyəyə keçib. Bu istiqamətdə inqilabi addım olan “ASAN xidmət”in yaradılmasını xüsusi qeyd etmək istərdim.\nAzərbaycan Prezidentinin təşəbbüsü ilə yaradılaraq ölkəmizin “ixrac edilən” brendinə çevrilmiş və ədliyyənin də mühüm xidmətlər göstərdiyi “ASAN xidmət”in innovativ fəaliyyəti BMT-nin mükafatlarına layiq görülməklə onun təcrübəsinin dünyada yayılması tövsiyə edilib və artıq bir sıra dövlətlər, o cümlədən Özbəkistan Azərbaycanın bu sahədə təcrübəsi ilə yerində tanış olaraq ASAN modelindən bəhrələniblər.\nDövlətimizin başçısının rəhbərliyi ilə Azərbaycanın bu və digər sahələrdə nailiyyətləri Forumda böyük maraq doğurub və iştirakçıların sualları cavablandırılıb.\n– Yeri gəlmişkən, Özbəkistanla ədliyyə sahəsində əməkdaşlıq münasibətləri, Forum çərçivəsində imzalanmış Əməkdaşlıq Proqramı barədə də məlumat maraqlı olardı.\n– Bildirməliyəm ki, Azərbaycan-Özbəkistan dostluq və səmərəli əməkdaşlıq münasibətləri uğurla inkişaf edir və bu əlaqələrin möhkəmlənməsində Prezident İlham Əliyevin və Prezident Şavkat Mirziyoyevin xüsusi rolu vardır.\nXalqlarımızın qardaşlıq əlaqələrinə əsaslanan ikitərəfli münasibətlərimizdə hüquqi əlaqələr də xüsusi yer tutur. İki ölkə arasında geniş müqavilə-hüquq bazası mövcuddur. Xalqımızın ümummilli lideri Heydər Əliyevin 1997-ci ildə Özbəkistana tarixi səfəri zamanı, həmçinin Ədliyyə nazirlikləri arasında əməkdaşlığa dair Saziş imzalanıb.\nSazişin implementasiyası çərçivəsində nazirliyin nümayəndə heyətlərinin ikitərəfli səfərləri həyata keçirilib, faydalı təcrübə mübadiləsi aparılıb.\nÖzbəkistan Ədliyyə Nazirliyinin nümayəndə heyətləri Azərbaycana səfərlər edərək Prezident İlham Əliyevin rəhbərliyi ilə aparılan ədliyyə və məhkəmə islahatları, əldə olunan nailiyyətlər və tətbiq edilən rəqəmsal innovasiyalarla, Azərbaycan brendi olan “ASAN xidmət”lə tanış olub, bu sahədə müsbət təcrübəmizdən bəhrələniblər.\nCOVID-19 qlobal pandemiyasına baxmayaraq, əlaqələrin dərinləşdirilməsi ilə bağlı qarşılıqlı niyyət ifadə olunaraq Azərbaycan və Özbəkistan Ədliyyə nazirlikləri arasında 2021-2022-ci illər üçün Əməkdaşlıq Proqramı işlənərək hazırlanıb və razılaşdırılıb.\nForum çərçivəsində özbəkistanlı həmkarım Ruslanbek Davletovla keçirilmiş videokonfrans formatında ikitərəfli görüş zamanı həmin sənəd tərəfimizdən imzalanıb.\nƏminliklə deyə bilə bilərik ki, bu sənəd iki ölkənin ədliyyə orqanları arasında qarşılıqlı fəaliyyətə mühüm töhfə verəcək və hüquqi sahədə təcrübə mübadiləsinin aparılması hər iki tərəf üçün faydalı olacaqdır.\n– Cənab nazir, bizə vaxt ayırdığınıza və dəyərli fikirlərinizlə bölüşdüyünüzə görə bir daha dərin minnətdarlığımızı bildirir, fəaliyyətinizdə uğurlar arzulayırıq.\nAZERTAG.AZ :Prezident İlham Əliyevin rəhbərliyi ilə aparılan mütərəqqi islahatlar məhkəmə-hüquq sistemini rəqəmsal çağırışlara uyğun təkmilləşdirir\nAzərbaycanda siyasi partiyaların fəaliyyəti üçün geniş imkanlar yaradılıb\nNazir müavini: Kütləvi ağacəkmə ənənələrini bundan sonra da davam etdirəcəyik\nSəfir: Türkiyədəki əməkdaşlarımız gücləndirilmiş iş rejimində çalışırlar\nVahid Novruzov: Bütün ölkənin səfərbər olunmasının, yeni bir vətəndaş həmrəyliyi aurasının yaranmasının şahidi olmaqdayıq\nUlu Öndərin anadan olmasının ildönümü münasibətilə ağacəkmə aksiyası keçirilib\nMasallıda iki idman zalında karantin qaydalarının pozulduğu aşkarlanıb\nAzərbaycan çempionatında Nicat Məmmədov vahid liderliyə yüksəlib\nYaponiyanın xəbər agentliyi Keysuke Hondanın “Neftçi”nin heyətində ikinci qolunu vurmasından yazıb\nFHN: Ötən sutka ərzində altısı azyaşlı olmaqla yeddi nəfər xilas edilib\nFaşizm üzərində qazanılan Qələbənin 76-cı ildönümü Beyləqanda qeyd edilib VİDEO\n[10:12] RƏSMİ XRONİKA


Ön söz və ya bloq haqqında bir neçə kəlmə\n24 Yanvar 2017\t/ Rizvan Bağırlı\t/ Qrafik dizayn\nAllaha şükür, təmbəlliyin daşını atıb şəxsi bloqumu işə saldım…\nBir neçə il əvvəl “azdizayner.com” adlı bloqu idarə edirdim. O saytda daha çox Corel Draw və Adobe Photoshop-la bağlı hazırladığım dərsləri yerləşdirirdim. Kifayət qədər də uğurlu alınmışdı. 2010-cu ildə MilliNet müsabiqəsində Bloqlar kateqoriyasında qalib gəldim. Amma heç bir il də keçmədi bloqun fəaliyyətini dayandırmalı oldum.\nO vaxt saytı işlətməməyimə əsas səbəb vaxt çatışmazlığı idi. Sadə məqalələrdən fərqli olaraq müəllif dərslərini hazırlamaq kifayət qədər çətin və vaxt aparan bir işdir. Həmin dövrdə McCann Baku reklam agentliyində (o vaxt McCann Erickson Azerbaijan) təzə fəaliyyətə başlamışdım və işlərin çoxluğundan saytla ciddi məşğul ola bilmirdim. Passiv sayt vicdan əzabı verdiyi üçün onu bağlamaq qərarına gəldim. 🙂\nO dövrdən təxminən 6-7 il keçib. Bu dövr ərzində internet texnologiyaları, qrafik dizayn proqramları sahəsində olduqca çoxlu dəyişikliklər baş verib. İndi hər hansı proqramı öyrənmək, qarşıya çıxan çətinlikləri aradan qaldırmaq olduqca asandır.\nBunun üçün heç youtube-dan kənara çıxmaq da lazım deyil. Dil biliyi məncə maneə ola bilməz. Çünki video dərslərdə müəllif danışmaqla bərabər həm də proqramda gördüyü işi nümayiş etdirir. Dərsləri istənilən dildə tapmaq mümkündür — ingilis, rus, türk hətta öz dilimzdə də video dərslər youtube-da mövcuddur. Məsələn, Corel Draw öyrənmək istəyənlər üçün axtarışlar: ingiliscə, rusca, türkcə və doğma azəricə.\nBunları nəzərə alıb bu dəfəki şəxsi bloqda daha çox qısa, faydalı məsləhətlər, qrafik dizaynla bağlı resurslar, qrafik proqramlar haqqında kiçik tryuklar (fəndlər) paylaşacam. Hələlik bloqla bağlı tam sistemləşmiş plan olmasa da, onu faydalı bir resursa çevirməyə cəhd edəcəm.\nSaytda nə tipli materialların olmasını istərdiz? Bu barədə fikirlərinizi aşağıda şərh yazaraq bölüşə bilərsiniz. Qabaqcadan təşəkkürlər.


Azərbaycanda bu xəstələrin sayı sürətlə artır, həkimlər isə... » Aztehsil.com\nSon 6 ildə Azərbaycanda şəkərli diabet xəstələrinin sayı sürətlə artıb, bu xəstələrə xidmət göstərən mütəxəssislərin sayı isə azalıb.\nMəlumata görə, bu, Hesablama Palatasının 1 yanvar 2011-ci il tarixdən 1 yanvar 2017-ci il tarixədək şəkərli diabet üzrə dövlət proqramları çərçivəsində ayrılan vəsaitlərin və nəzərdə tutulmuş tədbirlərin icra vəziyyətinə təhlilində əksini tapıb.\nEkspert-analitik tədbirin məqsədi şəkərli diabet xəstəliyi üzrə 2011-2015-ci və 2016-2020-ci illər üçün Dövlət Proqramları çərçivəsində dövlət büdcəsindən ayrılmış vəsaitlərin və nəzərdə tutulmuş tədbirlərin icrasının təhlili olub. Şəkərli diabet xəstələrinə xidmət göstərən mütəxəssislərin sayı 2011-2015-ci ilərdə ümumilikdə 23 nəfər azalmaqla hər min nəfər şəkərli diabet xəstəsinə xidmət göstərən mütəxəssislərin sayı 2011-ci ildə 2,33 nəfər, 2015-ci ildə isə 1,4 nəfər olmuş, təhlil aparılan illərdə bəzi rayonlarda həmin mütəxəssislərin sayının artması, bəzi rayonlarda isə həkim mütəxəssislərin olmaması barədə məlumat verilib.\nRespublika üzrə qeydiyyata alınmış şəkərli diabet xəstələrinin sayı 2011-ci ildə 135715 nəfər olmaqla əhalinin 1,47%-i, 2012-ci ildə 153506 nəfər olmaqla əhalinin 1,64%-i, 2013-cü ildə 177474 nəfər olmaqla əhalinin 1,87%-i, 2014-cü ildə 194520 nəfər olmaqla əhalinin 2,03%-i, 2015-ci ildə 209377 nəfər olmaqla əhalinin 2,16%-i, 2016-cı ildə 226945 nəfər olmaqla əhalinin 2,31%-ni təşkil edib. 4. 2011-2016-cı illərdə əhalinin artımı 574881 nəfər və ya 6,2%, qeydiyyata alınmış şəkərli diabet xəstələrinin sayı üzrə artım isə 91230 nəfər və ya 67,2% olub. Şəkərli diabet xəstələrinin ümumi əhali sayındakı xüsusi çəkisi 2011-ci ildə 1,47%, 2016-cı ildə isə 2,31% olmuş, 2011-2016-cı illərdə yeni qeydiyyata alınmış şəkərli diabet xəstələrinin sayı əhalinin müvafiq olaraq 0,24-0,26 faizini təşkil edib.\nŞəkərli diabet xəstələrinin 2015-ci ildə 44,5%-i, 2016-cı ildə 39,2%-i xəstəliyin ağırlaşmış forması üzrə qeydiyyata alınıb, şəkərli diabet xəstəliyi ilə vəfat edənlərin sayı 2015-ci illə müqayisədə 2016-cı ildə 167 nəfər artıb. 2011-2016-cı illərdə qeydiyyata alınmış şəkərli diabet xəstələrin 0,57%- 0,59%-i 0-17 yaş arasında, 4,54%-4,76%-i 18-35 yaş arasında, 21,85%-23,35%-i 36-50 yaş arasında, 39,22%-39,32%-i 51-65 yaş arasında, 33,81%- 31,98%-i 65 yaşdan yuxarı yaşda olan əhali üzrə olmuşdur, eyni zamanda təhlillə əhatə olunan illərdə ayrı-ayrı yaş qrupları arasında qeydiyyata alınmış şəkərli diabet xəstələrin ümumi xəstə sayında xüsusi çəkisi rayonlar (şəhərlər) üzrə müxtəlif olub.\nŞəkərli diabet xəstəliyi üzrə ağırlaşma hallarının sayı 2011-ci illə müqayisədə 2016-cı ildə 14261 nəfər və ya 96,31%, ümumi xəstə sayında xüsusi çəkisi isə 2,04% artıb. Qeydiyyatda olan şəkərli diabet xəstəliyi üzrə ağırlaşma hallarının ümumi xəstə sayında xüsusi çəkisi 2011-2016-cı illərdə 17,96%-20,0% arasında olsa da, bu göstərici Bakı, Gəncə, Sumqayıt, İmişli, Siyəzən, Xaçmaz, Zaqatala, Şəki, Oğuz rayonlarında qeydiyyatda olan xəstələrin 20%-dən yüksək olub.\nŞəkərli diabet xəstəliyindən baş vermiş ölüm hallarının, qeydiyyata alınmış ümumi xəstə sayında xüsusi çəkisi Beyləqan (3,38%-6,25%), Sabirabad (2,68%-7,55%), Şabran (2,73%-3,78), Qax (3,28%-6,54%) və Masallı (2,65%-8,1%) rayonları üzrə daha yüksək olub.


İnamlı qələbə - Veteninfo.Az\n09.12.2021 - 06:22\nAzərbaycanın Silahlı Qüvvələri ötən il sentyabrın 27-dən noyabrın 10-dək davam edən müharibədə Müzəffər Ali Baş Komandan İlham Əliyevin rəhbərliyi ilə bütün döyüş əməliyyatlarını yüksək səviyyədə həyata keçirməklə mənfur düşməni diz çökdürdü, şanlı Zəfər qazandı və tarixi ədaləti, ölkəmizin ərazi bütövlüyünü bərpa etdi. Ötən hər gün bizi Vətən müharibəsindən zaman etibarilə uzaqlaşdırsa da, hərbçilərimizin şücaəti, canı, qanı bahasına qazanılan bu qələbə hər bir azərbaycanlı üçün son dərəcə əziz və qiymətlidir. Biz düz üç onillik ərzində torpaqlarımızın işğaldan azad ediləcəyinin ümidi ilə yaşamışdıq və qələbə müjdəsini gözləmişdik. Arzularımız 44 günlük Vətən müharibəsində çin oldu və biz böyük Qələbənin sevincini yaşadıq. Azərbaycan Prezidenti İlham Əliyev bu günlərdə birinci xanım Mehriban Əliyeva ilə birlikdə növbəti dəfə Şuşaya səfəri çərçivəsində keçirilən Vaqif Poeziya Günlərinin rəsmi açılış mərasimindəki çıxışında Vətən müharibəsində əldə olunan Zəfərin önəminə bir daha diqqət çəkərək deyib: “44 günlük Vətən müharibəsi bizim şanlı tariximizdir. Bu tarix əbədi yaşayacaq. Çünki bu Qələbə tarixdə bənzəri olmayan qələbədir. Azərbaycan xalqı buna layiq idi və biz Qələbə əldə edərək düşməni öz doğma diyarımızdan qovduq, şəhərlərimizi azad etdik, doğma Şuşamızı azad etdik.”\nİşğalçı Ermənistan ötən əsrin 90-cı illərinin əvvəllərində torpaqlarımızın 20 faizini o zaman müstəqilliyini yenicə bərpa etmiş Azərbaycanda AXC-”Müsavat” cütlüyünün xəyanəti nəticəsində baş verən mənfi proseslərdən, hakimiyyət boşluğundan, hərc-mərclikdən, həmrəyliyin təmin olunmamasından istifadə etməklə və havadarlarının dəstəyindən bəhrələnməklə işğal etmişdi. Mənfur düşmən beynəlxalq birlik tərəfindən tanınan ərazilərimizi zor tətbiq etməklə işğal altına alanda və sonrakı mərhələdə ağır müharibə cinayətlərinə əl atdı. Belə ki, bu işğal nəticəsində soydaşlarımız doğma yurd-yuvalarını tərk etmək məcburiyyətində qaldılar. Qaçqın və məcburi köçkünlərin sayı bir milyonu ötmüşdü və bu, ölkəmiz üçün böyük humanitar fəlakət idi. Erməni hərbi birləşmələri 1992-ci il fevralın 25-dən 26-na keçən gecə Xocalı faciəsini törətdilər və uşaqlara, qadınlara, yaşlı insanlara belə aman vermədən şəhəri bir gecənin içində yerlə-yeksan etdilər. Bir vaxtlar çiçəklənən, ahəngdar inkişaf edən şəhər və kəndlərimiz işğal dövründə, sözün əsl mənasında, erməni vəhşiliyinə tuş gəldi. Belə ki, işğal altına düşən ərazilərimizin bütün sərvətləri talandı, tikililər dağıdıldı, meşələrimiz qırıldı, mədəni irsimiz təhqirlərə məruz qaldı. İşğaldan azad olunan ərazilərdən təqdim edilən foto və video materiallar kədərli təəssüratlar oyadır – sanki, bu yerlərdən sivilizasiyadan tamam bixəbər olan vəhşi tayfa sürüləri gəlib keçib. Tarixi Azərbaycan ərazilərində törədilən bu kimi vəhşiliklər ermənilərin özləri barədə uydurduqları “qədim və mədəni xalq” mifinin üstündən birdəfəlik xətt çəkir. Sivilizasiyadan az-çox xəbəri olan bir xalq heç vaxt qonşularının yaratdığı mədəniyyətə sahiblik iddialarıirəli sürməz və onu dağıtmağa cəhd etməz. Beynəlxalq təşkilatların, ayrı-ayrı böyük dövlətlərin, o cümlədən də artıq tarixdə qalan Dağlıq Qarabağ münaqişəsinin sülh yolu ilə həllinə cəlb olunan ATƏT-in Minsk qrupunun loyallığı, işğalçılıq siyasətinə görə Ermənistanın cəzalandırılmaması mənfur düşməni daha da ruhlandırırdı. Ermənistan işğal məhsulu olan status-kvonu sonsuzluğadək saxlamaq niyyəti güdürdü və bundan ötrü müxtəlif təxribatlara əl atırdı. Hətta müharibədən əvvəl keçmiş təmas xətti boyunca və iki ölkə arasındakı sərhəddə təxribatları daha da intensivləşdirən işğalçı ölkədən “yeni ərazilər uğrunda yeni müharibə” iddiaları eşidilirdi.\nTəbii ki, Azərbaycan dövləti və xalqı ölkə ərazisinin bir hissəsinin işğal altına düşməsi faktı ilə heç vaxt barışmadı. Üç onillik ərzində ölkəmizin ərazi bütövlüyünün təmin olunması məsələsi Azərbaycanın siyasi gündəliyinin mərkəzində dayandı. Son 18 ildə Prezident İlham Əliyev yerli və xarici auditoriyalar qarşısında çıxışlarında ölkəmizin keçmiş Dağlıq Qarabağ münaqişəsi ilə bağlı tarixi ədalətə və beynəlxalq hüquqa əsaslanan prinsipial mövqeyini qətiyyətlə və yüksək diplomatik məharətlə dünya ictimaiyyətinin diqqətinə çatdırırdı. Dövlətimizin başçısı yuxarıda bəhs etdiyimiz çıxışında bunu xatırladaraq deyib: “Bu vəziyyəti, yəni, dondurulmuş münaqişəni alternativsiz bir variant kimi təqdim etməyə çalışırdılar. Bizim isə tam başqa fikrimiz var idi və mən bunu heç vaxt gizlətmirdim. Deyirdim ki, əgər məsələ sülh yolu ilə öz həllini tapmasa, biz öz ərazi bütövlüyümüzü müharibə yolu ilə bərpa edəcəyik. Beynəlxalq hüququn bütün norma və prinsipləri bu haqqı bizə tanıyır. BMT-nin Nizamnaməsi, BMT Təhlükəsizlik Şurasının qətnamələri, tarixi ədalət bu haqqı bizə verib. Biz buna nail olduq”.\nPrezident İlham Əliyev, eyni zamanda, ölkəmizin milli gücünün artırılmasına hesablanan ardıcıl siyasət həyata keçirirdi. Bu siyasət, ilk növbədə, müharibə vəziyyətində olan respublikamızın iqtisadi gücünün və maliyyə imkanlarının artırılmasına hesablanmışdı. Bəhs olunan dövrdə Prezident İlham Əliyevin qətiyyətli siyasi iradəsi əsasında reallaşdırılan islahatlar sayəsində Azərbaycan bütün dünya üzrə ən dinamik templərlə inkişaf edən ölkələr sırasına yüksəldi. Özünün iqtisadi müstəqilliyinə nail olan Azərbaycan, həmçinin istənilən xarici təhdidi dəf etməyə və düşmənin başını əzməyə qadir olan güclü ordu qurmağa nail oldu. Qürurverici haldır ki, nüfuzlu reytinq agentliklərinin dəyərləndirmələrinə görə, Azərbaycanın Silahlı Qüvvələri dünyanın 50 ən güclü ordusu sırasında yer alır.\nAzərbaycan düşməni məhz özünün güclü Ordusu ilə cəzalandırdı və torpaqlarını işğaldan azad etdi. Əlbəttə, Vətən müharibəsində şanlı qələbəmiz asanlıqla əldə olunmayıb. Torpaqlarımızı geri qaytarmaq fikrində olmayan məkrli düşmən onilliklər ərzində burada güclü istehkamlar qurmuşdu. İşğalçılar elə düşünürdülər ki, Azərbaycan Ordusu bu istehkamları heç vaxt keçə bilməyəcək. Bundan başqa, ərazinin dağlıq relyefi də çətinliklər yaradan amil idi. Ermənistanın hərbi birləşmələri işğal etdikləri ərazilərimizdə yerləşən yüksəkliklərdə mövqe qurmuşdular. Bu yüksəkliklərdən isə ətrafdakı bütün ərazilər aydın görünürdü. Lakin Müzəffər Ali Baş Komandan İlham Əliyevin rəhbərliyi ilə döyüşən Azərbaycan Ordusu 44 gün ərzində düşməni diz çökdürdü, onun belini qırdı və təslim olmağa məcbur etdi. Verilən məlumatlara görə, müharibə dövründə düşmənin hərbi birləşmələrinin təxminən 10 min əsgər və zabiti fərarilik edərək döyüş meydanından qaçıb. Azərbaycan Ordusunda isə belə hal aşkarlanmayıb.\nAzərbaycan Ordusu Vətən müharibəsində 300-dən çox yaşayış məntəqəsini bilavasitə döyüş meydanında işğaldan azad etdi. Noyabrın 8-də Şuşanın, ertəsi gün isə daha 70-dən artıq yaşayış məntəqəsinin işğaldan azad edilməsindən sonra düşmən onun üçün kapitulyasiya aktı sayılan üçtərəfli Bəyanatı imzalamaq məcburiyyətində qaldı. Vətən müharibəsində qazanılan şanlı Qələbəmizi dəyərləndirən Prezident İlham Əliyev “Müzəffər xalq kimi gəldik. Danışıqlar yolu ilə yox, Ermənistan tərəfindən edilə biləcək hansısa güzəşt nəticəsində yox, döyüş meydanında qan tökərək, şəhidlər verərək, fədakarlıq göstərərək gəldik, öz ərazi bütövlüyümüzü bərpa etdik və milli ləyaqətimizi bərpa etdik”, – deyə vurğulayıb. Xatırladaq ki, Azərbaycanın, Rusiyanın prezidentlərinin və Ermənistanın baş nazirinin imzaladıqları Bəyanat qalib Azərbaycanın şərtləri əsasında formalaşdırılıb. İşğalçı Ermənistan həmin Bəyanatla üzərinə götürdüyü öhdəliklərə uyğun olaraq sonrakı mərhələdə Ağdam, Kəlbəcər və Laçın rayonlarını respublikamıza döyüşsüz təslim etdi. Beləliklə, qüdrətli Azərbaycan tarixi ədaləti və özünün ərazi bütövlüyünü hərbi-siyasi yolla bərpa etməyə nail oldu.\nŞaxmuradova Nuray – Azərbaycan Dillər Universiteti


"Ləhcə ilə, erotika ilə tamaşaçını aldatmaq olmaz!"\n21:00 15 Avqust 2020\n20:00 30.01.2017 (Yenilənib 20:19 30.01.2017) Qısa URL\nAllahverdi Yolçuyev: "Bizim aktyorlara işinin müqabilində yolpulu, çaypulu verirlər!"\nBAKI, 30 yan — Sputnik. Zəng edirəm və müsahibə üçün vədələşirik. Bizi evinə dəvət edir. Çölün şaxtalı havasında üşüyə-üşüyə sənətkarın hüzuruna yollanırıq. Mehribanlıqla qarşılayır bizi. "Evimizdə qonaq olmayanda atam sıxılardı. Bizi də qonaqpərvər böyüdüb" deyir. Təşəkkür edirik.\nOnun qonaqpərvərliyi ilə isinən evdə soyuğu unudur və isti çaydan qurtumlayıb söhbətə başlayırıq. Müsahibim ömrünün 40 ildən çoxunu sənətə həsr edən, uşaq yaddaşımıza "Ovçu Pirim" obrazı ilə həkk olunan sevimli aktyor Allahverdi Yolçuyevdir.\nAllahverdi Yolçuyev: Bu gün Azərbaycan teleməkanında yaxşı uşaq verilişi yoxdur.\n— Xoş gördük, Allahverdi müəllim. Bioqrafiyanızı qəzetlərdən, jurnallardan, kitablardan və müxtəlif portallardan oxumuşuq. Bir də öz dilinizdən öyrənək.\n— Əvvəla, xoş gəlmisiz. Qərbi Azərbaycanda, 1958-ci il avqust ayının 20-də, it ili, şir bürcü olaraq zəhmət çəkib, əziyyət çəkib bu dünyaya gəlmişəm. Ağlayıb, car çəkmişəm, mənə süd veriblər, sakitləşmişəm.\n(Biz gülürük. Bizi güldürdüyünə o da sevinir. Axı bir komediya aktyoru kimi həmişə çöhrəmizdə təbəssüm yaratmağa xidmət edib. Vəzifəsini müsahibə zamanı da yerinə yetirir və söhbətə davam edir — O. B.)\n— On yaşa qədər orda böyümüşəm. O vaxtlar bizim evdə televizor, ya da başqa radioqəbuledici olmadığına görə mən ancaq kinoteatra gedirdim və ilk kinoya gedəndən aktyor sənətinə məndə maraq yarandı. Ondan sonra özümə hisdən, kömürdən bığ düzəldir, başıma çalma bağlayırdım. 1969-cu ildə ailəliklə Bakıya köçdük. Bir bacı, üç qardaş idik və mən ailənin kiçiyi idim. Atam müəllim idi, anam fabrikdə çalışırdı. Atamın arzusu onun sənətini davam etdirməyim, yəni müəllim olmağım idi. Mən isə əvvəlcə güləşə getdim, sonra dram dərnəyinə. 1975-ci ildə Azərbaycan Dövlət İncəsənət İnstitutunda (indiki Mədəniyyət və İncəsənət Universitetində) Adil İsgəndərovun kursuna qəbul olundum. Daha sonra Elmira xanım Şabanova bizim kurs rəhbərimiz oldu. Tələbəlik illərində Azərbaycan radiosunda aparıcı işləyirdim. Mahirə xanım Yaqubova ilə birlikdə "Tələbəlik illəri" gənclik proqramının aparıcısı idim. 1979-cu ildə Universiteti bitirib Hüseyn Ərəblinski adına Sumqayıt Dövlət Dram Teatrında qısa müddət işlədim, daha sonra isə hərbi xidmətə getdim.\nAllahverdi Yolçuyev: Bu fotonu özüm yaymışdım. Yazmışdım ki, biz hələ dilənçi gününə düşməmişik, amma düşə bilərik.\nAlmaniyada hərbi xidmətdə olduğum zamanlarda da yaradıcılıqla məşğul olurdum. Orada bayramlarda tədbirlər və tamaşalar hazırlayırdım. Hərbi xidmətdən qayıtdıqdan sonra Sumqayıt teatrında işimə davam etdim. Daha sonra isə Afaq xanım Bəşirqızı ilə birlikdə — biz onunla tez-tez tərəf müqabili olurduq, çox yaxşı alınırdı bizdə — Musiqili Komediya Teatrına (indiki Musiqili Teatra) gəldik. Məni götürdülər, amma Afaq xanımı götürmədilər. Orda nəsə problemləri olmuşdu. Amma mən də teatrda qısa müddət çalışdım və İncəsənət İnstitutunda müəllim işləməyə başladım. Musiqili Komediya Teatrında Vaqif İbrahimoğlu ilə işbirliyimiz oldu. Üzeyir Hacıbəyovun yubileyi ilə əlaqədar olaraq, "O olmasın, bu olsun" operettasına Üzeyir bəyin öz obrazını əlavə etmişdilər. Mən də o obrazı canlandırırdım. Ümumiyyətlə, Vaqif İbrahimoğlunu çox sevirdim. Ondan çox şey öyrənmişəm. Adil İsgəndərovdan düşünməyi, Elmira Şabanovadan dünyagörüşünü, Vaqif İbrahimoğlundan məzəliliyi öyrəndim. Daha sonra Azərbaycan Televiziyasında müxtəlif verilişlər apardım — "Nəğmə çələngi", "Sevənlərə gül verin". Sonra isə dublaj fəaliyyətim başladı. Uşaqlıqdan izləyib həsəd apardığım aktyorları səsləndirirdim.\n"Əsl aktrisalar qalır kənarda, müğənniləri filmə çəkirlər"\n— Ən çox da Lui de Fünesi səsləndirmisiniz…\n— Lui de Fünesə baxıb ona pərəstiş edəndə ağlıma da gəlməzdi ki, nə vaxtsa onun bütün filmlərini azərbaycanca səsləndirərəm (gülümsəyir — O. B.) Belə…\n— Allahverdi müəllim, bu qədər şaxəli yaradıcılığınız olub. Əfsanəvi insanlardan dərs almısınız: biri mərhum Adil İsgəndərov, biri yaşayan əfsanə Elmira Şabanova. Teatrda müxtəlif rollar canlandırmısınız, müxtəlif televiziya verilişlərininin aparıcısı olmusunuz, filmlərə və müasir seriallara çəkilmisiniz. Bütün bunlara rəğmən, Azərbaycan tamaşaçısı sizi daha çox "Ovçu Pirim" obrazı ilə tanıyır. Bu sizi narahat etmir ki?\n— Yox. Bunu mən özüm də demişəm. Bilirsiniz, uşaqları sevmək, onlara qayğı göstərmək təkcə valideynin və dövlətin borcu deyil, həm də sənət adamının borcudur. Uşaqlar dünyada ən saf, ən pak, ən təmiz şüura malikdirlər. Mənim kiçik nəvəmin gələn ay bir yaşı tamam olacaq, bir an ona nəzər yetirməyəndə tələb edir ki, "diqqətin məndə olsun, mənlə danış, məni güldür". Yeddi yaşa qədər uşağın nökəri, qulu olmalısan. Yeddi yaşdan sonra məktəbə gedir, müəlliməsinə, sinif yoldaşına vurulur. Sonra bir sənət sahibi olmaq istəyir. Hamı uşaqkən deyir — "mən kosmanavt olacağam, həkim olacağam, polis olacağam" və s. Elə bilirlər ki, bunlar çox asandır. Bütün bunlar təbii hislərdir. Necə ki, biz birinci kursda oxuyanda özümüzü dahi hesab edirdik (başını dik tutub, sinəsini önə verir — O. B.), ikinci kursda başımızı bir az aşağı saldıq, dördüncü kursda başa düşdük ki, heç kimə lazım deyilik, aktyor sənəti çətin sənətdir. Uşaq həyatı da belədir. Mən "Ovçu Pirim" obrazı ilə uşaqlara mərhəmətli olmağı aşılamışam. Onlar mənim bir dəfə hansısa heyvanı ovladığımı, bir ağacı sındırdığımı görməyiblər. Bunlar uşaqda xoş duyğular yaradır.\nAmma əfsus ki, bu gün Azərbaycan teleməkanında yaxşı uşaq verilişi yoxdur. Məni bir neçə dəfə dəvət ediblər, amma sponsor axtarıblar. Dövlət televiziyasının pulu var, uşaq verilişləri hazırlaya bilər. Bunun üçün sponsora ehtiyac yoxdur. İstəsələr, edərlər. Mən də uşaqlara belə tərbiyəvi əhəmiyyətli veriliş təqdim etdiyim üçün çox məmnunam. Mən uşaqları çox sevirəm. Tez-tez uşaq evlərinə gedirəm. Bilirsiniz, onlara televizor, paltar, oyuncaqdan daha çox nəvaziş və sevgi lazımdır. Mən hər dəfə uşaq evlərinə gedəndə onlara qayğı göstərirəm. Bəzən onların həyatdan küsdüyünü görüb ağladığım da olub. Necə ata bilirlər uşaqları? İnsanların mərhəmət hisləri getdikcə ölür. Məsələn, Avropada həyat tərzi başqadır. Mən Almaniyada olanda dükanın bağlandığını, evlərin ətrafına hasar çəkildiyini görmədim. Heç kəs bir-birinin mülkünə əl vurmur. Gözləri toxdur. Çünki belə tərbiyə alıblar.\n(O qədər mülayim səslə, xoş ahənglə, səlis nitqlə danışır ki, heyranlıqla onu dinləyirəm. Uşaqlığımı, televizordan izlədiyim Ovçu Pirimi xatırlayıram. Onunla söhbət əsl nostalji olur və suallarımı unuduram. O isə söhbətə davam edir — O. B.)\n— Qocalar evlərinə də gedirəm. Onları görəndə ürəyim ağrıyır. Məsələn, bizim indi bir stəkan çayımız var, onu içirik. Kabab olsa, kabab yeyəcəyik, pendir-çörək olsa, onu. O da bir tikə yeyəcək. Ola bilsin günahları var, ola bilsin övladla yola getmirlər. Amma bu əsas vermir ki, sən onu aparıb qocalar evinə qoyasan. Mənim anam keçən il vəfat etdi (duruxur, ağır-ağır udqunur — O. B.) Mən onun videolarına, şəkillərinə baxa bilmirəm. Bilirsiniz, mən evə gələndə ilk anamın soyuducusuna baxırdım ki, görüm nə çatmırsa, birinci onu təmin edim. Çünki insan bir uşaqlıqda, bir də qocalıqda köməyə ehtiyac duyur. (Anası haqqında danışdıqca kədərlənir və yenidən uşaqlıq mövzusuna qayıdır — O. B.)\n— Mən uşaqlıqdan işləmişəm. Bazarda göy satırdım…\n— Qərbi Azərbaycanda?\n— Yox, Bakıda. Atam yeyib-içən adam idi. Bəzən evdə pul olmayanda məni göndərərdi ki, qonşudan pul alım. Mən də bir neçə dəfə pul aldığıma görə getdikcə utanmağa başlayırdım. Bir gün soruşdum ki, "ay qonşu, sən nə ilə məşğulsan?" Dedi "göyərti satıram". Hardan aldığını soruşdum. Bazardan gətirdiyini, təmizləyib satdığını dedi. Bir neçə dəfə onunla bazara getdim, işin gedişatını öyrəndim. Daha sonra mənə məktəb üçün verilən yemək pullarını yığıb göyərti aldım və satmağa başladım. Atam bilmirdi işlədiyimi. Bilsəydi, qoymazdı. Onuncu sinfə qədər işlədim. Tələbəlik illərində də dayanmadım. Opera teatrında fəhlə işlədim, keşikçi işlədim, radioda aparıcı işlədim. Belə…\n— Keşməkeşli və maraqlı həyatınız olub. Allahverdi müəllim, son illər ard-arda filmlər çəkilir. Müasir texniki avadanlıqlarla, yüksək vəsaitlə ərsəyə gəlir bu filmlər. Amma yaşlı sənət adamlarının əksəriyyəti bu filmlərin əleyhinədir. Onlar bu filmlərdə sənət adına bir şeyin olmadığını, hər şeyin reytinqə hesablandığını, bayağı olduğunu düşünürlər. Sizin buna münasibətiniz necədir?\n— Əvvəla, kino bir industriyadır. Var "Hollivud", var "Bollivud", var İtaliya, Fransa, Rusiya kinematoqrafiyası. Bunların məqsədi həm daxili, həm də xarici bazarda bu filmləri satıb pul qazanmaqdır. Bizim Cəfər Cabbarlı adına "Azərbaycanfilm" kinostudiyamız var. Özü var, işi yoxdur. Müstəqillik qazanandan bu günə qədər orda bir daşı daş üstünə qoymayıblar. Biabırçı vəziyyətdir. Bu işi peşəkar adamlar görməlidirlər. Gənclərin işini dəstəkləyirəm. Görürlər ki, onlara heç yerdən dəstək yoxdur, gənclik də gedir. Onlar hamısı aktyorluğu bitiriblər Müşfiq də, Fərda da, Elməddin də. Hardasa bir çilingər deyillər ki, deyək niyə film işi ilə məşğuldurlar. Görürlər ki, dövlət bu işi görmür, özləri görürlər. O filmlərdən birində mən də çəkilmişəm — "Gizlənpaç"da. Çöx böyük hörmətlə yanaşıblar mənə.\nAmma mən sizə bir söz deyim, mən qırx ildən çoxdur sənətdəyəm, mənə desələr ki, "film çək", deyərəm "yox". Çünki bu mənim işim deyil. Mən rejissor deyiləm, aktyoram. Gəncləri isə xaricdəki kurslara göndərmək lazımdır. Onlar müxtəlif nüfuzlu təhsil proqramları keçməli, daha sonra bura qayıdıb işlərini peşəkar səviyyədə görməlidirlər. Keçmiş filmlərimiz niyə uğurludur? Çünki işi peşəkarlar görüblər. Gənclərin çəkdiyi filmlər isə tarixə qalmayacaq. Canfəşanlıqla işləmələri əladır. Ortada əsl sənət məhsulu yoxdur. Yaxşı yaxşıdır. Məsələn, Rövşən İsax yaxşı çəkir. Çünki peşəkarları işə cəmləyir. Məsələn, Putin hakimiyyətə gələndə görür ki, bütün telekanallar dolub Braziliya, Argentina, Meksika serialları ilə. Putin də səlahiyyətli şəxsləri çağırırb soruşub ki, "bəs bizim filmlər hanı?" Deyiblər ki, "pul yoxdur". Putin yerli filmlər, seriallar ərsəyə gətirməyin yolunu soruşur. Deyirlər, "yolu odur ki, pul lazımdır, texniki avadanlıq lazımdır". Putin bir neçə nüfuzlu şirkətin rəhbərlərini çağırır və onları beş il vergidən azad edir. Əvəzində isə tələb edir ki, həmin pulu film sahəsinə yatırsınlar. Pul olan kimi ssenaristlər, rejissorlar, aktyor və aktrisalar işləmək üçün növbəyə düzülürlər. Çünki hər şeyin başında pul dayanır. Bizim aktyorlara işinin müqabilində yolpulu, çaypulu verirlər. Ona görə də keyfiyyətli məhsullar yoxdur. Ləhcə ilə, erotika ilə tamaşaçını aldatmaq olmaz. Yapışıblar biədəb şeylərdən. Mütləqmi söyüş olmalıdır? Vəziyyət gülüşü yoxdur, məcburdurlar söyüşlə güldürsünlər. Bu sənət deyil.\n— Bəs bugünkü teatr necə? Sizcə, müasir teatr da bu vəziyyətdədirmi?\n— Bəli. Elə teatr da eyni vəziyyətdədir. Məsələn, bizdə az maaşa rəğmən, aktyorlar teatra bağlıdırlar. Aktyor nədir, təqaüdə çıxmaq nədir? Aktyor səhnədə ölməlidir. Bu, aksiomadır. Altmış beş yaşlı aktyoru təqaüdə çıxarırlar. Yaxşı bəs yüz yaşlı obrazı kim oynayacaq? Gərək qrim olunsun? Hazır var da qocaman aktyorlar. Adil İsgəndərov bizə danışırdı ki, "Vaqif" tamaşasının məşqində Səməd Vurğun da əyləşib məşqi izləyirdi. Vaqif obrazını Sidqi Ruhulla canlandırırdı. Adil İsgəndərov görür ki, Sidqi Ruhulla narahatdır. Məşqi saxlayır və aktyordan niyə narahat olduğunu soruşur. Sidqi Ruhulla səhnədəki həmin anda nəsə bir söz demək istədiyini, amma pyesdə buna uyğun heç bir sözün olmadığını deyir. Adil müəllim Səməd Vurğundan soruşur ki, bəs bu yerdə nə demək olar? Səməd Vurğun on saniyə sonra bu misraları deyir: "Bir başı olsaydı bəşəriyyətin, onu bir qılıncla vurardım yəqin!" Həmən an. Yəni bu, kollektiv işdir. Teatr tamaşası birgə əməklə yaranır. Amma indi biganə yanaşırlar. Ona görə də zal boşdur. Kimə görə dolsun? Dramaturq da yoxdur. Məgər Səməd Vurğun, Mirzə İbrahimov dramaturq olublar? Onları Adil İsgəndərov dramaturq edib. Bu gün də yazıçıları teatra cəlb etmək lazımdır.\n— Teatra gedirsiniz?\n— Bəli, gedirəm.\n— Axı bu gün də güclü tamaşalar var. Nicat Kazımovun, Mehriban Ələkbərzadənin, İradə Gözəlovanın tamaşaları əsl sənət hadisələridir.\n— Əlbəttə, yaxşı tamaşalar var. Amma azdır. Nicat Kazımov çox gözəl rejissordur. Mən onun "Pəri Cadu", "Şorgöz deputat" və başqa tamaşalarını izləmişəm. Çox səliqəli rejissordur Nicat Kazımov. Onun tamaşalarında plastika, rəqs — hər şey yerli yerindədir. Əfsus ki, bu fikirləri bütün tamaşalar haqqında deyə bilmirik. Yenə deyirəm, hər şey pulun başında dayanır. Pul olmadıqca, vəziyyət düzəlməyəcək.\n— Allahverdi müəllim, qırx ildir səhnədəsiniz. Amma fəxri adınız yoxdur, təqaüd də almırsınız…\n— Yoxdur da. Fəxri ad stimuldur. Müəyyən maddi əhəmiyyəti də var. Mən aktyoram, amma metro ilə hərəkət edirəm. Avtomobilim də yoxdur. Bəs səhnəyə çıxıb Kral Liri necə oynayım? Axı mən heç doğru-düzgün aktyor həyatı yaşamıram. Ona görə də uzun illərdir ki, teatrda işləmirəm. Maddiyyat üçün toyları üstün tutdum. Mən sənətimi də, xalqımı da sevirəm. Amma ailəmi hamısından çox sevirəm. Onların yaşayışını təmin etmək üçün pul qazanmalıyam.\n— Bu təqaüd məsələsi haqqında müasir dövrdə bir neçə təkliflər irəli sürülüb. Mən özüm də yazmışam. Bu fəxri adlar, təqaüdlər ya birdəfəlik yığışdırılmalı, ya da müəyyən yaşdan sonra hamıya verilməlidir. Çünki ortada bir pərakəndəlik var və bu pərakəndəlik ədalətsizliyə, rüşvətxorluğa yol açıb.\n— Əvvəl bilirsən necə idi, Orxan? Əvvəl neçə tamaşa təhvil verirdinsə, o qədər də pul alırdın. İş stajına görə pul artırdı. Məsələn, mən hər il işləyirəm və işlədiyim hər ilə görə maaşım əlli manat artır. Beləcə, hamı işləməyə həvəslənir və hamı bərabər qaydada yaşayışını təmin edir. Bu cür bərabərsizliklər aradan qaldırılmadıqca problem həll olunmayacaq.\n— İncəsənət Universitetində müəllim kimi çalışmısınız. Bu universitetin təhsil səviyyəsi sizi qane edirmi?\n— Bilirsiniz, təsəvvür edin, mən dünya çempionuyam, biri isə həvəskar idmançıdır. Mən gəlirəm İdman Akademiyasında oxumağa, məndən test imtahanı vermək tələb olunur. Mən bu imtahandan keçə bilmirəm, akademiyaya da qəbul olunmuram. Amma həvəskar idmançı testi keçir və həmin akademiyada oxuyur. Bu, ədalətli deyil axı. Mənim istedadım var. Bu test imtahanı istedadlı insanların qarşısını kəsir. İncəsənət Universitetində lazımsız ixtisaslar, fakültələr açıblar. Deyirlər ixtisarlar olunacaq. Əgər ixtisarlar olunacaqsa, tələbələr niyə oxuyur orda?\n— İncəsənət Universitetində dərs deyən müəllimlər yaxşı aktyor, rejissor ola bilərlər. Amma pedaqoqluq bir ayrı istedaddır. Sizcə, orda dərs deyən aktyorlar, rejissorlar həm də yaxşı pedaqoqdurlarmı?\n— Pedaqoq olmaq çox çətindir. Bu barədə mən çoxdan demişəm. Mən müəllim işləyəndə Aslan Aslanov rektor idi. O, titullu adamları yığırdı ora. İsmayıl Dağıstanlı "Səhnə danışığı" kafedrasında işləyirdi. Öyrətmək onun işi deyildi. İndiki dövrdə də bu cür proseslərin qarşısını almaq lazımdır. Nə qədər tez olsa, o qədər yaxşıdır. Azərbaycan incəsənəti uçuruma yuvarlanıb. Onilliklər lazımdır ki, bərpa olunsun. Bunun üçün də prodüsser sistemi olmalıdır, teatrlar, kinostudiya özəlləşməlidir. Azərbaycan teatrının, kinosunun inkişafı ona qoyulacaq kapitaldan asılıdır. Bizə çoxsaylı kadrlar yetişdirmək lazımdır.\n— Bir müddət əvvəl bir fotonuz yayımlanmışdı. Əlinizdə, içində qəpiklər olan papaq tutmuşdunuz. Dilənçi obrazı yaratmışdınız.\n— Onu özüm yayımlamışdım. Yazmışdım ki, biz hələ dilənçi gününə düşməmişik, amma düşə bilərik. Aktyor xalqın simasıdır və belə vəziyyətdə yaşamamalıdır. Mədəniyyət Nazirliyi, Milli Məclis və digər aidiyyəti qurumlar bu məsələ ilə maraqlanmalıdır.\n— Minnətdarıq, Allahverdi müəllim. Həm öz adımdan, həm də Sputnik İnformasiya Agentliyi adından təklifimizi qəbul etdiyiniz üçün, xoş söhbətiniz və qonaqpərvərliyiniz üçün təşəkkür edirik.\n— Çox sağ olun. Mən də sizə təşəkkür edirəm!\nGörkəmli aktyorun xatirəsi yad edildi\n3 aya aktyor, 6 aya "ulduz" olanlar...\nAllahverdi Yolçuyev, komediya, Qərbi Azərbaycan, fəxri ad, sənət, serial, teatr, rejissor, film, aktyor, tamaşa\nCOVID-19-u məğlub edərək müalicə olunduğu yerdə ona sərgi həsr edən rəssam\nNərminə Ağasi: "Mən zəif ola-ola, yalnızlığımı, kədərimi unutmaq üçün bu işləri görmüşəm. Pozitiv qalmaq bu virusa qalib gəlmək üçün vacib şərtdir".\n20:35 Aleksandr Lukaşenko: "Sən demə mən ölmüşəm"\n20:03 COVID-19-u məğlub edərək müalicə olunduğu yerdə ona sərgi həsr edən rəssam\n19:27 Şimal qonşumuzda beş mindən çox yeni koronavirus xəstəsi aşkar edilib\n19:07 Kommunal xidmətlərin qiymətində endirim olacaqmı?\n18:58 İH başçısı şimal regionunda turizmin inkişafına yönəlik layihənin detallarını açıqladı\n18:29 Sumqayıtda minik avtomobili avtobusla toqquşub, ölən var


Pedaqoji Universitetin Quba filialı 30 yaşını qeyd etdi — FOTOLAR\nSOSİAL 06 may 2022, 08:43\nAzərbaycan Dövlət Pedaqoji Universitetinin Quba filialının 30 illik yubileyi qeyd olunub.\nDemokrat.az xəbər verir ki, yubiley mərasimində rayonun təhsil ictimaiyyətinin nümayəndələri, rayon rəhbərliyi, millət vəkili Vahid Əhmədov, ziyalılar, təhsil nazirinin müavini Firudin Qurbanov, Azərbaycan Dövlət Pedaqoji Universitetinin rektoru, professor Cəfər Cəfərov, müəllim və tələbələr iştirak ediblər.\nAzərbaycan Dövlət Pedaqoji Universitetinin Quba filialının rəhbəri Yusif Alıyev təhsil ocağının 30 illik tarixindən söz açıb, qonaqları salamlayıb.\nAzərbaycan Dövlət Pedaqoji Universitetinin rektoru C.Cəfərov filialın iş təcrübəsini yüksək qiymətləndirib, uğurlarından söz açıb.\nQuba İH başçısı Ziyəddin Əliyev isə çıxışında 1991-ci ildə Azərbaycan Mədəniyyət və Universitetinin Quba filialı kimi yaradılmış təhsil ocağının 2000-2015-ci illər arasında Azərbaycan Müəllimlər İnstitutunun Quba filalı kimi fəaliyyət göstərdiyini qeyd edib.\nO bildirib ki, 2015-ci ildən Azərbaycan Dövlət Pedaqoji Universitetinin Quba filialı kimi fəaliyyət göstərən ali təhsil müəssisəsi Vətən Müharibəsində kənarda qalmayıb, filialın 1 müəllimi, 27 tələbə və məzunu Qarabağ uğrunda döyüşlərə qatılıb:\n"Hazırda Vətən Müharibəsinin 3 iştirakçısı fiĺialda təhsilini davam etdirir. Onlardan ikisinin təhsil xərcini filial öz üzərinə götürüb".\nMillət vəkili V.Əhmədov bölgənin ixtisaslı kadrlarla təmin olunmasında filialın xidmətini yüksək qiymətləndirib və kollektivə uğurlar arzulayıb.\nTəhsil nazirinin müavini F.Qurbanov çıxışında filalın müəllim və tələbə kollektivini 30 illik yubiley münasibətilə təbrik edib.(bizim.media)